દરમિયાનમાં આજે (રવિવારે) મહેન્દ્રસિંહે વાઘેલાએ એક પત્રકાર પરિષદ યોજી પોતાના પિતાની નારાજગી અંગે જણાવ્યું હતું કે, ‘તે નારાજ નથી, પણ મારી ચિંતા કરે છે.’ મહેન્દ્રસિંહે જણાવ્યું કે, આ અચાનક લેવાયેલો નિર્ણય નથી. તેમણે કહ્યું કે, આ નિર્ણય લેવા માટે છ મહિના ચર્ચા-વિચારણા કરી છે. મહેન્દ્રસિંહે કહ્યું કે, ‘ગઈકાલે (શનિવારે) ભાજપમાં જોડાતા પહેલા તેમની (શંકરસિંહ) સાથે વાત નહોંતી થઈ, પણ પહેલા તેમની સાથે આ અંગે ચર્ચા કરી હતી. તેઓ મારા પિતા છે એટલે ચિંતા કરે તે સ્વાભાવિક છે. તેમની વાત સાચી છે કે મારે સમર્થકો સાથે વાત કરવી જોઈએ. હજુ પણ એવું લાગતું હોય તો સમર્થકો સાથે ચર્ચા કરીશ. મેં બાપુ સાથે વાત કરી હતી અને ફરી વાત કરીશ. અમે એક જ છીએ. તેઓ નારાજ નથી, મારી ચિંતા કરે છે. આ છ મહિનાની પ્રોસેસ છે. બીજા મિત્રોને ભાજપમાં જોડવાનો કાર્યક્રમ પણ રાખીશું.’ સાથે જે તેમણે કહ્યું કે, ભાજપ તરફથી કોઈ પાર્ટીમાં જોડાવવા માટે કોઈ પ્રેશર ન હતું.